Manises celebrarà el centenari de la Ciutat Històrica i Laboriosa amb la ‘Nit en Vetla’
16 de desembre de 2024

• El divendres 20 de desembre, a partir de les 19 hores, el casc històric acollirà actuacions, dansa, exposicions, pirotècnia i altres activitats, il·luminades amb més de 10.000 ciris

Manises,16 de desembre de 2024.- L’Ajuntament de Manises es prepara per a la ‘Nit en Vetla’ com a gran fita de la commemoració del centenari de l’obtenció del títol de Ciutat Històrica i Laboriosa de Manises, que se celebrarà el divendres 20 de desembre de 2024, a partir de les 19.00 hores al centre històric, amb multitud d’activitats al voltant d’una gran encesa de ciris simultània.

L’alcalde de Manises, Javier Mansilla, ha expressat que "celebrem la fita del centenari de Manises com a Ciutat Històrica i Laboriosa amb la ‘Nit en Vetla’, que, de ben segur, serà màgica, amb música, dansa contemporània, pirotècnia, exposicions, un passacarrer, un grafiti, una jornada de portes obertes dels nostres edificis i un fum d’activitats més, totes en un ambient únic amb més de 10.000 ciris encesos pels carrers del casc antic de Manises, que il·luminaran aquest aniversari tan especial".

La ‘Nit en Vetla’ arrancarà a les 19.00 hores amb un concert de campanes a càrrec de la colla de Campaners de Puçol i Amics de les Campanes de València, després que s’haja finalitzat l’encesa de ciris per a donar llum als carrers de la zona d’activitats.

Actuacions i truita gegant

A continuació, al voltant de les 19.30 hores, tindrà lloc el passacarrer dels tallers de Casa de Cultura de Manises de tabal i dolçaina, així com de danses populars, pels carrers del centre històric.

Entre les 20.00 i les 21.30 hores, hi ha programades diverses actuacions per diferents punts del recorregut, com ara un espectacle de dansa contemporània, Seyahat, a càrrec de la companyia Dunatacà, a la plaça de l’Església a les 20.30h; i dos actuacions de música de cambra de l’SM L’Artística Manisense, a l’interior de l’església de Sant Joan (a les 20.00 hores i a les 21.30 hores). També es farà un grafiti participatiu amb la temàtica de Manises com a Ciutat Històrica i Laboriosa, obert a la participació de tota la ciutadania, a la plaça dels Desemparats.

El sopar per a les persones assistents serà una truita gegant a la plaça del Castell, a partir de les 22.00 hores, amb la companyia d’un concert per part de Trio Acústic Covers: Paula Yuste-Rubén Felis ft. Toni Ferri, oferit per Ràdio Manises.

A més, els carrers del casc antic acolliran, a partir de les 19.00 hores, l’exposició de les diferents obres que ha realitzat l’alumnat de l’IES Ausiàs March. Posteriorment, a les 23.00 hores, hi haurà focs artificials a la plaça del Castell.

Carrers il·luminats i portes obertes

Durant la nit, des de l’inici de la cerimònia, a les 19.00 hores, fins a les 23.00 hores, diferents edificis de la localitat de l’Horta Sud romandran amb les portes obertes perquè la ciutadania puga visitar les seues instal·lacions, així com els tresors culturals i patrimonials que hi alberguen.

Un d’aquests és el Museu de Ceràmica de Manises, on s’exposaran les escudelles que diferents artesans i artesanes del municipi han elaborat per a commemorar aquesta fita i també es podrà contemplar el plànol de la ciutat de Manises de l’any 1925 que s’ha restaurat amb motiu del centenari. També estarà oberta l’església de Sant Joan per a poder visitar lliurement.

Ciutat Històrica i Laboriosa

El 22 de desembre de 1924, el rei Alfons XIII concedia a Manises, mitjançant un decret, el títol de Ciutat Històrica i Laboriosa, impulsat per l’aleshores director de l’Escola de Ceràmica, Miguel González Martí, i motivat per l’auge de la indústria ceràmica manisera durant l’inici del segle XX. En aquells anys, la localitat de l’Horta Sud vivia un moment d’esplendor gràcies a l’exportació i el reconeixement internacional de la seua ceràmica.